*Beszámoló jelentés Kardoskút Község Tanyagondnoki Szolgálatának működéséről a Képviselő-testület 2019. február 28-i soros ülésére*

**Tisztelt Képviselő-testület!**

Írásos beszámolómban a 2018. évben végzett tanyagondnoki tevékenységem legfontosabb területeit, feladatait szeretném ismertetni.

2019. február 18-i adat szerint (Helyi Vizuál Regiszter) Kardoskút község külterületén 179 fő él. Az előző évek csökkenő lakosságszám tendenciájához képest stagnálást mutat a múlt év a külterületi lakosságszám tekintetében.Az összes lakosságszám (817 fő) arányában 22%-ot jelent a külterületi lakosság. Kor összetételben az alábbi táblázat mutatja be a külterületi lakosságot:

0-6 éves 12 fő  
6-14 éves 19 fő  
14-65 éves 122 fő  
65 év feletti 26 fő

Két tanyaközpont – Pusztaközpont és az Állami Gazdaság – területén élnek nagyobb sűrűségben az emberek. Két legtávolabbi ellátott tanyám egymástól majd 20-km-re található.

A szolgálat alapfeladatait tekintve munkám során - az előző évekhez hasonlóan - az alábbi fő tevékenységeket végzem rendszeresen, napi szinten: gyermekszállítás, bevásárlás, gyógyszerkiváltás, háziorvoshoz, szakrendelőbe eljuttatás, ebédszállítás.

2018 szeptemberétől kezdve – szülői igény alapján – 6.30-kor kezdem a gyermekszállítást. Egy iskoláskorú gyermeket szállítok be a művelődési háztól induló buszhoz, illetve kettő óvodást az óvodába a szülők korai munkakezdése miatt. Délután 15 órakor az orosházi busz megérkezését követően szállítom haza a gyermekeket, illetve a külterületen lakó – busszal érkező - dolgozókat. Általában öt óvodást, négy általános iskolást és egy középiskolást, illetve egy felnőttet szállítok naponta a busztól haza.

Az évek óta kialakult rend szerint heti két alkalommal – több esetben alkalmanként is - ivóvízszállítást végzek műanyag kannákban az állami gazdaság területén élő családokhoz, illetve az összes külterületi lakosnak felajánlott friss kenyér és pékáru szállítást pénteki napokon, amelyet átlagosan 15 család vesz igénybe. Napi szinten ebédszállítást is végzek. Kétheti rendszerességű a vér szállítása a laborba.

Az ellátottjaim több esetben fordulnak hozzám segítségért hivatalos iratok kitöltésében. A hivatalos ügyintézésben, tanácsadásban is segítek mindenkinek. Ha szükséges, akkor a helyi hivatalon kívül a környékbeli kormányhivatalokhoz is elviszem az érintetteket.

A lehetőségekhez mérten próbálom a külterületi lakosokat ösztönözni a települési rendezvényeken való részvételre, de sajnos azt látom, hogy egyre kevesebben vesznek ezeken részt. A 2018-as évben kirívóan nagy számban voltak jelen a munkám során a nehéz emberi sorsok. Embert próbáló helyzetek ezek, nehéz némelyiken eredménnyel túljutni.

A külterületen élő emberek mellett sor kerül a belterületi házi segítségnyújtásban gondozott ellátottak szakrendelőbe, vagy korházba való szállítására, gyógyászati segédeszközeik, gyógyszereik kiváltására, illetve az ebédszállításban való közreműködésre.

Az év folyamán - mint jelzőrendszeri tag - több almalommal vettem részt meghívottként esetkonferenciákon, megbeszéléseken. Itt szakemberek bevonásával elemeztük ki a kérdéses eseteket, igyekezve jó megoldásokat találni. Folyamatos és nagyon jó a kapcsolattartás a helyi óvodával, egészségházzal, védőnővel és a családsegítő szolgálattal.

A Falugondnokok Duna-Tisza Közi Egyesülete által szervezett szakmai napokra a tavalyi évben sem sikerült sajnos csak egyetlen alkalommal eljutnom.Bízom benne, hogy az idei évben több alkalommal el tudok majd menni a találkozókra, hiszen sok hasznos tájékoztatást lehet megtudni ezen alkalmakon, és a kollégákkal való személyes találkozás is nagyon hasznos szokott lenni.

Egy jogszabályi változás miatt a szakmai továbbképzési pontjaimat, mint a szociális dolgozóknak egységesen – amelyekkel 2022-ig nem kellett volna képzésekre járnom – lenullázták. Az idei évben meg kell kezdjem újra a szakmai továbbképzésemet, igyekszem ezeket a napokat előre tervezni, hogy a helyettesítésemet meg tudjuk oldani.

Az állami normatíva emelkedő tendenciát mutat a szolgálat tekintetében. Az előző évekhez hasonló a futott km: 2017-ben 30.150km, 2018-ban 31.255km. Üzemanyag költség 700.000.-Ft. volt 2018-ban, míg szerviz költség (műszaki vizsga, soros szerviz, új indítókulcs, gumicserék…) 350.000.-Ft. A kiadások mellett szerencsére bevételhez, eszközökhöz is tud jutni a szolgálaton keresztül a településünk. Három nyertes eszközbeszerzést követően az idén már negyedik alkalommal adtunk be „Tanyagondnoki szolgálatok fejlesztésére” pályázatot. Az elnyerhető összeg ismét közel kettőmillió forint, 10% önerő mellett.

Igyekszem mindig előre tervezni a következő heteket, természetesen mindig adódnak váratlan helyzetek. Ezeketaz ésszerűség határain belül igyekezve próbálom a hozzám fordulók számára teljesíteni. Az utakat csoportosítom, a lehető legkevesebb megtett kilométert próbálom elérni.

Helyettesítésemet Fejes Sándor és Süle Imrekollégával nagyon jól meg tudtuk oldani 2018-ban is, hiszen az egész éves szabadságtervünket egyeztettük már év elején. A napi felmerülő gondokbanis számíthattam rájuk minden alkalommal.

Munkám végzése során arra törekszem, hogy a Képviselő-testület által keretekbe foglaltszabályok szerint végezzem munkámat.

Kérem a beszámolóm megvitatását és elfogadását.

Kardoskút, 2019. február 18.

Varga Pál  
tanyagondnok